Eesti meeste koondis kohtub 4. juunil võõrsil maavõistluses Soomega ning põhjanaabrid võõrustavad meid Helsingi Olümpiastaadionil. Mängu algusaeg on veel selgumisel.
Kohtumine leiab aset 36 200 pealtvaatajat mahutaval ajaloolisel Helsingi Olümpiastaadionil. Esmakordselt avati staadion 1938. aastal ning 14 aastat hiljem peeti seal suveolümpiamängud. Tegemist on Soome koondise koduväljakuga ning 2016. aastal alustati staadionil põhjalike renoveerimistöödega, mis jõudsid lõpule möödunud aasta augustis.
Soomlaste jaoks on mäng Eestiga viimane maavõistlus enne suvist EM-finaalturniiri. Pealtvaatajate lubamine staadionile sõltub tol hetkel Soomes kehtivast seadusest, reisipiirangutest ja UEFA juhendist.
Eesti koondise jaoks algab MM-valiksari juba järgmisel nädalal, kui 24. märtsil võõrustatakse kell 19.00 A. Le Coq Arenal Tšehhit. Pealtvaajad ei ole mängule lubatud, kuid koondisele saab kaasa elada ETV2 otseülekande vahendusel.
jalgpall.ee
Foto: Jana Pipar